Manie sê - Swart Maandag: Steun én kritiek | Landbou
Manie haal sy hoed af vir die duisende mense wat op Swart Maandag vir 'n protesgolf reg oor die land teen landelike misdaad en geweld gesorg het. Spontaan, binne 'n paar dae, het gemeenskappe van oor die hele land in hul misnoeë verenig. Dit was duidelik dat boere, gemeenskappe en wetsgehoorsame landsburgers nou keelvol en desperaat is dat iemand hul pleidooie moet hoor. Manie se kollega het die optog in die Kaap bygewoon.
Hy sê van die "bikers" (toegeplak in hul tatoeëermerke) en die ou tannie van Ceres wat haar Bybel saamgebring het, tot die boerseun wat met trane in sy oë deur die skare kyk terwyl daar hulde aan sy vermoorde pa gebring word, was daar om een rede: Misdaad en geweld in Suid-Afrika is besig om hoop af te takel en almal soek na iets wat hulle nuwe hoop kan gee.
Op Maandag 30 Oktober kon hulle dit in mekaar vind en in hulle gesamentlike, vreedsame oproepe na orde.